**รายงานผลงาน**

**ด้านการกำหนดค่าธรรมเนียมและอัตราค่าบริการในกิจการกระจายเสียงและกิจการโทรทัศน์ ในรอบปี ๒๕๕๖**

**ภายใต้ความรับผิดชอบ และกำกับดูแล ของ กสทช.ผศ.ดร.ธวัชัชัย จิตรภาษ์นันท์**

**--------------------------------------------**

**๑. การจัดทำระเบียบคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติว่าด้วยการลดหย่อนหรือยกเว้นค่าธรรมเนียมใบอนุญาตประกอบกิจการกระจายเสียงหรือกิจการโทรทัศน์ พ.ศ. ๒๕๕๖**

เพื่อเป็นการส่งเสริมการประกอบกิจการประเภทให้บริการกิจการกระจายเสียงและกิจการโทรทัศน์ที่มีรายการข่าวสารหรือสาระที่เป็นประโยชน์ต่อสาธารณะ สำนักงานจึงได้จัดทำระเบียบคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติว่าด้วยการลดหย่อนหรือยกเว้นค่าธรรมเนียมใบอนุญาตประกอบกิจการกระจายเสียงหรือกิจการโทรทัศน์ พ.ศ. ๒๕๕๖ ประกาศลงราชกิจจานุเบกษาเมื่อวันที่ ๒๗ กุมภาพันธ์ ๒๕๕๖ โดยมีวัตถุประสงค์ให้ผู้รับใบอนุญาตประกอบกิจการบริการกระจายเสียงหรือโทรทัศน์ตามประเภทใบอนุญาตที่ได้กำหนดไว้ สามารถขอลดหย่อนหรือยกเว้นค่าธรรมเนียมใบอนุญาตรายปีในแต่ละปีได้ตามอัตรา หลักเกณฑ์และวิธีการที่กำหนด หากผู้รับใบอนุญาตแสดงให้เป็นที่ประจักษ์แก่คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ ว่าการประกอบกิจการกระจายเสียงหรือกิจการโทรทัศน์ของตนมีรายการข่าวสารหรือสาระที่เป็นประโยชน์ต่อสาธารณะเกินกว่าสัดส่วนของรายการที่เป็นข่าวสารหรือสาระที่เป็นประโยชน์ต่อสาธารณะ

**๒. การประเมินมูลค่าคลื่นความถี่ในกิจการโทรทัศน์ระบบดิจิตอล**

สำนักงานได้ลงนามในบันทึกข้อตกลงความร่วมมือเพื่อให้คำปรึกษาเกี่ยวกับการประเมินมูลค่าคลื่นความถี่ในกิจการกระจายเสียงและกิจการโทรทัศน์ระบบดิจิตอลกับจุฬาลงกรณ์มหาวิทยาลัย เมื่อวันที่ ๒๐ สิงหาคม ๒๕๕๕ โดยมีวัตถุประสงค์เพื่อส่งเสริมให้เกิดความร่วมมือในการจัดทำมูลค่าคลื่นความถี่ในกิจการกระจายเสียงและกิจการโทรทัศน์ระบบดิจิตอลให้มีความเหมาะสม สะท้อนมูลค่าทางเศรษฐศาสตร์ และเทคนิค ถูกต้องตามหลักการสากล โปร่งใสชี้แจงได้ และสามารถนำไปใช้เพื่อการเปรียบเทียบ สามารถปฏิบัติและบังคับใช้ได้ และเป็นประโยชน์สูงสุดต่ออุตสาหกรรมและผู้บริโภค โดยศึกษาแนวทางหรือวิธีการต่างๆ ในต่างประเทศและทำการเปรียบเทียบหลักเกณฑ์/แนวทางของประเทศต่างๆ ให้มีความเหมาะสมกับสภาพแวดล้อมของประเทศไทย เพื่อให้ได้หลักเกณฑ์และวิธีการประเมินมูลค่าคลื่นความถี่ที่เหมาะสมที่สุดสำหรับประเทศไทย

**๓. กำหนดแนวทางการคำนวณต้นทุนและตรวจสอบวิธีการคำนวณต้นทุนตามเอกสารประกอบการพิจารณาข้อเสนอการใช้และการเชื่อมต่อโครงข่ายโทรทัศน์ประเภทใช้คลื่นความถี่ในระบบดิจิตอลในระดับประเทศ (Reference Offer)**

สำนักงานได้ดำเนินการกำกับดูแลอัตราค่าบริการโครงข่ายโทรทัศน์ประเภทใช้คลื่นความถี่ในระบบดิจิตอลในระดับประเทศ โดยได้เสนอแนวทางการคำนวณต้นทุนการใช้และการเชื่อมต่อโครงข่าย และได้ดำเนินการตรวจสอบวิธีการคำนวณต้นทุนตามเอกสารประกอบการพิจารณาข้อเสนอการใช้และการเชื่อมต่อโครงข่ายโทรทัศน์ประเภทใช้คลื่นความถี่ในระบบดิจิตอลในระดับประเทศ (Reference Offer) ในส่วนของอัตราค่าบริการ (ภาคผนวก ค.) ของผู้รับใบอนุญาตจำนวน ๔ ราย ได้แก่ TPBS, ททบ.๕, MCOT และกรมประชาสัมพันธ์ โดยให้สำนักงาน กสทช. ดำเนินการทบทวนอัตราค่าบริการโครงข่ายฯ หลังจากผู้รับใบอนุญาตให้บริการโครงข่ายฯ ทุกราย ได้ปฏิบัติตามหลักเกณฑ์และเงื่อนไขเรียบร้อยแล้วเป็นระยะเวลา ๑ ปี หรือตามที่คณะกรรมการกำหนด

**๔. การเผยแพร่ความรู้เกี่ยวกับค่าธรรมเนียมในอนุญาตรายปี การจัดทำบัญชี การจำแนกต้นทุนและรายได้ในกิจการกระจายเสียงและกิจการโทรทัศน์ กิจกรรม : จัดการอบรมความรู้เกี่ยวกับค่าธรรมเนียมในอนุญาตรายปี การจัดทำบัญชี การจำแนกต้นทุนและรายได้ในกิจการกระจายเสียงและกิจการโทรทัศน์**

 สำนักงานได้จัดให้มีโครงการเผยแพร่ความรู้เกี่ยวกับค่าธรรมเนียมในอนุญาตรายปี การจัดทำบัญชีการจำแนกต้นทุนและรายได้ในกิจการกระจายเสียงและกิจการโทรทัศน์ เพื่อให้ผู้รับใบอนุญาตได้รับความรู้ความเข้าใจที่ถูกต้องเกี่ยวกับเจตนารมณ์และวัตถุประสงค์ของการจัดเก็บค่าธรรมเนียมใบอนุญาตประกอบกิจการกระจายเสียงและกิจการโทรทัศน์ การจัดทำบัญชี การจัดเตรียมเอกสาร และขั้นตอนการยื่นแบบฟอร์มชำระค่าธรรมเนียมใบอนุญาตประกอบกิจการกระจายเสียงและกิจการโทรทัศน์ รวมถึงการจำแนกต้นทุน เพื่อเป็นข้อมูลการกำกับดูแลอัตราค่าบริการในกิจการกระจายเสียงและกิจการโทรทัศน์ โดยจัดการฝึกอบรมให้กับผู้ได้รับใบอนุญาตประกอบกิจการ และพนักงาน กสทช. ที่เกี่ยวข้องทั้งในส่วนกลางและส่วนภูมิภาค พร้อมทั้งเผยแพร่เอกสารคู่มือแนวทางในการพิจารณารายได้จากการประกอบกิจการที่นำมาใช้เป็นฐานในการคำนวณค่าธรรมเนียมใบอนุญาตรายปี และแนะนำการกรอกแบบฟอร์มและขั้นตอนการยื่นชำระค่าธรรมเนียมใบอนุญาตหรือแบบฟอร์มอื่นที่เกี่ยวข้อง

**๕. การพัฒนาระบบบริหารจัดการการกำหนดค่าธรรมเนียมและอัตราค่าบริการ**

สำนักงานได้พัฒนาระบบบริหารจัดการค่าธรรมเนียมใบอนุญาต ที่สามารถเชื่อมโยงกับระบบฐานข้อมูลใบอนุญาตด้านกระจายเสียงและโทรทัศน์เพื่อเพิ่มประสิทธิภาพในการคำนวณค่าธรรมเนียมใบอนุญาตและการประมาณการรายได้จากค่าธรรมเนียมใบอนุญาต รองรับกับปริมาณผู้รับใบอนุญาตทั้งหมด และสามารถกำหนดให้จัดทำรายงานได้ตามรูปแบบและระยะเวลาที่กำหนด นอกจากนี้ ระบบดังกล่าวยังใช้ในการวิเคราะห์อัตราค่าบริการที่สามารถประมวลผลแบบจำลองทางการเงินมีความยุ่งยากซับซ้อน ให้มีผลการคำนวณที่ถูกต้อง เที่ยงตรง เชื่อถือได้ มีระบบรักษาความปลอดภัยของข้อมูล เป็นที่เชื่อถือได้ของผู้ประกอบการ นอกจากนี้ ระบบจะต้องสามารถเชื่อมโยงกับระบบฐานข้อมูลใบอนุญาตด้านกระจายเสียงและโทรทัศน์ สามารถรับข้อมูลจากผู้ประกอบการได้โดยตรงผ่านทางเว็บไซต์ (Web based) และสามารถกำหนดให้จัดทำรายงานได้ตามรูปแบบและระยะเวลาที่กำหนดด้วยเช่นกัน

**๖. แนวทางในการพิจารณารายได้จากการประกอบกิจการที่นำมาใช้เป็นฐานในการคำนวณค่าธรรมเนียมใบอนุญาตรายปี**

เนื่องจากประกาศ กสทช. เรื่อง ค่าธรรมเนียมใบอนุญาตประกอบกิจการกระจายเสียง หรือกิจการโทรทัศน์ พ.ศ. ๒๕๕๕ ข้อ ๖.๕ สำนักงานมีหน้าที่สอบทานรายได้จากการประกอบกิจการที่ผู้รับใบอนุญาตนำมาใช้เป็นฐานในการคำนวณค่าธรรมเนียมใบอนุญาตรายปีให้แล้วเสร็จภายในระยะเวลาเก้าสิบวัน นับจากวันที่สำนักงานได้รับงบการเงิน สำนักงาน กสทช. ได้จัดทำคู่มือแนวปฏิบัติ (Guideline) เพื่อใช้ในการสอบทานการชำระค่าธรรมเนียมใบอนุญาตรายปี ซึ่งสำนักงานจะได้เผยแพร่แนวทางในการพิจารณารายได้จากการประกอบกิจการที่นำมาใช้เป็นฐานในการคำนวณค่าธรรมเนียมใบอนุญาตรายปี ให้กับผู้ได้รับใบอนุญาตประกอบกิจการ และพนักงาน กสทช. ที่เกี่ยวข้องทั้งในส่วนกลางและส่วนภูมิภาคต่อไป